GARRIDO KNÖRR (PP, 2014-02-06):
Gracias, señora presidenta. Consejeros  - sobre todo el consejero de Sanidad, puesto que este tema concierne al departamento de Sanidad - , señorías.
He de decir que en el Partido Popular también estamos preocupados por lo que al final ha sucedido, puesto que, como se ha dicho aquí, en el informe realizado sobre la visita o preauditoría se dice que no se cumplen unos requisitos. Y, en cuanto a eso, han de cumplirse los requisitos que se han marcado si en un futuro queremos conseguir la acreditación para Biocruces.
Esaten ari nintzen Alderdi Popularra ere kezkatuta dagoela Biocruces Institutuaren azken gertakariak direla-eta, eta, bereziki, egiaztagiria lortzeko aurretiazko beharrezko bisitak, edo aurreaditoriak (bisita hori hala aipatu du sailburuak berak eta Osasun Ikerketa eta Berrikuntzako zuzendariak berak Eusko Legebiltzarrean) eragindako txostenen ondorioengatik.
2004ko otsailaren 27ko 339/2004 Errege Dekretuak argi zehazten du zer baldintza bete behar dituen Biocruces Ikerketa Institutuak egiaztagiria lortzeko. Lehenago aipatu den irailaren 30eko batzordean Berrikuntza eta Ikerketako zuzendariak berak adierazi zuenez, Biocrucesen moduko institutu baten, osasun-ikerketako institutu baten azken helburua da egiaz egiten diren ikerketen emaitzen bidez ospitaleetako lana hobetzen laguntzea, berrikuntza sortu eta eskura jartzeaz gain. Biocrucesek, gainera, Carlos III.a Institutuak ematen duen osasun-ikerketako institutuaren egiaztagiria lortzeko helburua zehaztu zuen.
Beraz, egiaztagiria da helburua, eta iruditzen zait Ganbera honetan ordezkaritza duten talde guztiok partekatzen dugula helburu hori; eta helburu horretara bideratu behar dira nagusiki Eusko Jaurlaritza honen eta zehazki Darpón jauna buru duen sailaren ahalegin guztiak.
Zuzendari andreak esan zuen, halaber, egiaztagiri hori, hain zuzen, kalitate-zigilu bat dela, zentroen elite batekoa izatea adierazten duela; esan zuen gogora ekarri behar dela, halaber, tresna bat ere badela, finantzaketa jakin bat lortzeko aukera ematen baitu. Beraz, ez gara gai hutsal batez ari; biziki garrantzitsua da gaia, eta Eusko Jaurlaritza honen, eta, kasu honetan, sail honen lehentasun nagusietako bat izan behar zuen.
Zuzendariak berak aipatu zituen egiaztagiria lortzeko egin behar diren urratsak: Carlos III.a Institutuari aurreauditoria egiteko eskaera formala, irailaren 2an egin zena; Biocrucesen autoebaluazioa; Biocrucesen aurreaditoria  - zuzendariak berak halakotzat hartua - , urriaren 11an egin zena, eta aipatzen ari garen bisita eragin zuena. Eta abendurako zegoen aurreikusita auditoria; baina bisitaren edo aurreauditoriaren txostenaren ondorioak ikusita, ezin izan da abenduan egin auditoria. Eta esan zitzaigun, halaber, auditoria abenduan egingo zenez, 2014aren hasieran lortuko zela egiaztagiria, azken txostena egin ondoren.
Aipatu dira hemen txostenaren ondorioak, eta, beraz, bisitarenak, aurreauditoriarenak. Ez naiz horretan geratuko, baina txosten horrek argi adierazten zuen ez-betetze batzuk daudela, eta ekintzak indartu egin behar direla egiaztagiria lortu aurretik, zenbait gai bideratu egin behar direla... Esaten da ez dela jaso puntu guztiei buruzko informazio guztia... Deigarria iruditzen zaigu lotura juridikoari buruzko alderdia, esaten baita adierazten den lotura juridikoak ez dituela betetzen errege-dekretuan zehazten diren baldintzak.
Esaten da, halaber, antolaketari eta kudeaketaren egitura bakarrari buruzko informazio gehiago eman behar dela. Esaten da Biocruces sortu zuen hitzarmena ere ez zaiela doitzen egiaztagiria jasotzeko behar dituen baldintzei. Esaten da, halaber, ezin izan dela egiaztatu langileen, instalazioen eta ekipamendu zientifikoen adskripzioa, ezin izan direla egiaztatu erakundeen arteko akordioak; ezin izan dela egiaztatu nola egingo den ekonomia- eta ikerketa-emaitzen ebaluazioa; ezin izan dela egiaztatu zuzendari zientifikoaren izendapena. Azken gai hori Legebiltzar honetan ere landu da, eta eztabaida eta agerraldi jakinak eragin zituen Ganbera honetan.
Esaten da, halaber, ezin dela egiaztatu irakasle elkartuen ehunekoa. Esaten da, halaber, baliabide ekonomikoei dagokienez, 2014ko aurrekontua aurkeztu behar dela, edo, gutxienez, haren zirriborroa, 2013ko ekitaldiaren itxiera egiaztatzen duen dokumentazioarekin batera... Deigarria iruditu zaigu puntu hori, sailak kontu-sail jakin bat aurreikusi baitzuen Biocruceserako, eta handiagoa izan zitekeen Alderdi Popularraren zuzenketa onartu izan bazenute (uste dut 2.200.000 euro zirela, eta Alderdi Popularraren zuzenketa 1 milioi eurokoa zen), kontu-saila nabarmen handituko bailitzateke. Kopuru hori, gainera, garrantzitsua izango zen, adibidez, egin behar den eraikina eraikitzeko, zuk zeuk eta Berrikuntza eta Ikerketa Zientifikoko zuzendariak zegokion batzordean hala adierazi ondoren.
Beraz, kezka eragiten digu oraingoz Ikerketako zuzendariak berak deskribatu zituen urratsak bete ez izanak; auditoria abenduan egingo zela uste zuen, eta egiaztagiria, jakina, azken txostenaren zain izango zela. Ez da bete, halaber, EH Bilduk eta Eusko Jaurlaritza babesten duen Euzko Alderdi Jeltzaleak sinatu zuten erdibideko zuzenketa baten 3. puntua. Puntu hartan Eusko Jaurlaritzari eskatzen zitzaion beharrezkoak ziren neurri guztiak hartzen jarraitzeko, urte hartan ikerketa-institutuaren egiaztagiria lortzeko Carlos III.a Osasun Institutuak eskatzen zituen baldintza guztiak betetzeko. Alegia, ez dira bete Ganbera honetan Eusko Jaurlaritza babesten duen alderdiak sinatutako akordioak, eta ez dira bete, halaber, zuk zeuk eta zuzendariak berak hartutako konpromisoak, esan dudan moduan, Legebiltzar honetan egindako batzorde batean azaldu zirenak.
Hori bai, hausnarketa-proiektu bat egin zuen sailak, eta haren ondorioak ere azaldu ziren. Ondorio haietan esaten zen, adierazten zen, eraikin berria egin behar zela epe ertain edo luzera, zeuden espazioek eragiten zituzten sakabanaketa-arazoak zirela-eta, eta haiek handitzeko aukerarik ez zela-eta. Beraz, eraikina eraikitzeaz hitz egin genuen, egiaztagiria lortzeko beharrezkoa ez den arren, ezinbestekoa izango baita Biocruces Institutuaren etorkizunerako.
Sailburuak esan zigun, gainera, aurreko urtearen hasierako interpelazio batean, egungo egoera ekonomikoa zela eta, ez zela bideragarria eraikin berria egitea, Osasun Sailaren 2013ko inbertsio-planetan egin behar ziren doiketek eraikuntza atzeratzea gomendatzen zutela... Baina eraikina eraikitzeko beharra ikusi zen hausnarketa-proiektuaren ondorioetan, eta ahalegin ekonomikoak egin beharko dituzu, eta damu dut Alderdi Popularraren zuzenketa hura baztertu izana, hasierako 2.200.000 euroko kontu-sailari 1 milioi gehitzen zizkiona. Eusko Jaurlaritza berriak erabaki zuen proiektua berrikustea eta aurreikusita zegoen eraikina ez eraikitzea, baina, azkenean, eraiki egin beharko du.
Esan da, halaber, egiaztagiria lortu ondoren egingo zela eraikina, baina kontua da ez dugula egiaztagiririk. Alegia, gainera egiaztagiria lortzeko egin behar diren urratsak ez dira oso ongi atera, edo ez dira ateratzen ari, dirudienez, aurreikusi ziren moduan edo Eusko Jaurlaritzak zuen aurreikuspenaren arabera.
Eta, gero, finantza-bermeez hitz egin behar da; hor daude Gobernu zentralak emandako kreditua (10,5 milioi euroz ari gara), Europako funtsak...
Gogora ekartzea komeni da, halaber, zuzendaritza zientifikoak dimisioa aurkeztu zuela apirilaren 12an, esaten baitzuten iruditzen zitzaiela Biocrucesek ez zuela Osasun Sailaren gutxieneko babesik, haren edukia eta proiektu zientifikoa hustu nahi baitzituzten, eta egiaztagiria zalantzan jartzen baitzen.
Beraz  - eta amaitzen ari naiz, sailburu jauna - , kezkatuta ikusten dugu, batetik, aipatu berri dudan gertaera, zuzendaritza zientifikoaren dimisioa. Kezkatuta ikusten ditugu bisitaren edo aurreaditoriaren  - zuek esan zenuten moduan -  txostenaren ondorioak; ondorioetan nabarmentzen da ez-betetze argiak daudela, eta konpondu egin behar direla zuek abendurako aurreikusita zenuten auditoria hori egin ahal izateko, eta ezin izan da hala egin. Eta kezkatuta ikusten dugu, azken batean, egiaztagiria ahalik eta epe laburrenean eta aurten lortzeko aukera atzeratzea.
Azken batean, garrantzitsua da proiektu honek aurrera egitea, guretzat, behintzat, proiektu estrategikoa baita, eta horregatik iruditzen zaigu proposamen zehatzak egin behar zaizkiola Eusko Jaurlaritza honi. Eta horregatik aurkeztu genuen erdibideko zuzenketa zehatz bat, zeinak aipamena egiten baitzion hautemandako ez-betetzeak edo hutsuneak konpontzeari, egiaztagiria eskuratzeko aipatu dugun errege-dekretuan zehaztutako baldintzak bete ahal izateko.
Gure ustez ere, zuretzat bezala, sailburu jauna, adierazi zenuen moduan, Carlos III.a Institutuak onartu zuen osasun-ikerketako institutu-eredua da egokiena. Esan dudan moduan, proposamen estrategiko bati buruz hitz egiten ari gara...